Document ID: 31993R2554

ΚΑΝΟΝΙΣΜΟΣ (ΕΟΚ) αριθ. 2554/93 ΤΟΥ ΣΥΜΒΟΥΛΙΟΥ της 13ης Σεπτεμβρίου 1993 για την κατάργηση του άρθρου 1 παράγραφος 4 του κανονισμού (ΕΟΚ) αριθ. 2849/92 περί τροποποιήσεως του οριστικού δασμού αντιντάμπινγκ κατά τις εισαγωγές ένσφαιρων τριβέων (ρουλεμάν με σφαιρίδια) με μέγιστη εξωτερική διάμετρο υπερβαίνουσα τα 30 χιλιοστά, καταγωγής Ιαπωνίας, που έχει επιβληθεί με τον κανονισμό (ΕΟΚ) αριθ. 1739/85
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1),
την πρόταση της Επιτροπής που υποβλήθηκε μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,
Εκτιμώντας ότι:
(1) Με τον κανονισμό (ΕΟΚ) αριθ. 2849/92 (2) τροποποιήθηκαν οι οριστικοί δασμοί αντιντάμπινγκ που εφαρμόζονται στις εισαγωγές ένσφαιρων τριβέων με μέγιστη εξωτερική διάμετρο υπερβαίνουσα τα 30 χιλιοστά, καταγωγής Ιαπωνίας.
(2) Το άρθρο 1 παράγραφος 4 του κανονισμού (ΕΟΚ) αριθ. 2849/92 περιλαμβάνει ειδικό ορισμό της τελωνειακής αξίας των εν λόγω προϊόντων και το άρθρο 1 παράγραφος 5 του ίδιου κανονισμού προβλέπει ότι εφαρμόζονται οι ισχύουσες διατάξεις για τους τελωνειακούς δασμούς.
(3) Οι παράγραφοι 4 και 5 του άρθρου 1 αφορούν την ίδια τελωνειακή αξία, αλλά η εφαρμογή τους μπορεί να οδηγήσει σε διαφορετικά αποτελέσματα.
(4) Κρίνεται, επομένως, σκόπιμο να αποτραπεί αυτή η διαφορετική ερμηνεία αξιολόγησης που στηρίζεται σ' αυτές τις δύο διαφορετικές διατάξεις και, εφόσον οι ισχύουσες βασικές διατάξεις για τους τελωνειακούς δασμούς καθορίζουν τους γενικούς κανόνες, θα πρέπει να υπερισχύσουν αυτές οι διατάξεις. Είναι, επομένως, αναγκαίο να καταργηθεί το άρθρο 1 παράγραφος 4 του κανονισμού (ΕΟΚ) αριθ. 2849/92,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 4 του κανονισμού (ΕΟΚ) αριθ. 2849/92 καταργείται.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Σεπτεμβρίου 1993.

Labels: 1
3
4
18